Børge K. Mortensen
Børge K. Mortensen er dansk mejeriingeniør, der i 1966 blev ansat ved Statens Forsøgsmejeri i Hillerød som forskningsassistent. Han var 1976-1982 afdelingsleder ved Smørafdelingen og fra 1982 til institutionens lukning i 1990-1991 dens forstander. Mortensen tilrettelagde en omfattende modernisering af Statens Forsøgsmejeri i 1984 med navneskifte for institutionen til Statens Mejeriforsøg.
Mortensen var oprindelig uddannet som mejerist i 1960, og efter eksamen i 1966 til mejeriingenør videreuddannede han sig til lic.agro. i 1972 ligeledes på Den Kongelige Veterinær og Landbohøjskole (nu Det Natur- og Biovidenskabelige Fakultet, Københavns Universitet).
I 1990 blev Mortensen centerchef for MD Foods Udviklingscenter i Brabrand og i 1998 forsknings- og teknologichef for Arla Foods Amba, og Mortensen fik herigennem afgørende indflydelse på udvikling og markedsføring af nye danske mejeriprodukter som Gaio-serien.
Mortensen var fra 1997 til 2012 tilknyttet Den Kgl. Veterinær- og Landbohøjskole som adjungeret professor og holdt forelæsninger for mejeriingeniørstuderende.
Mortensens videnskabelige arbejde vedrørte især kvalitet af smør, og i 2012 udkom Butter and Related Products med Mortensen som eneforfatter og udgivet på forlaget International Dairy Books.
Mortensen har siden 1974 været medlem af ekspertgrupper under International Dairy Federation. I 1993 tildeltes han the Gold Medal of the British Society of Dairy Technology, og i 2001 blev han tildelt dansk mejeribrugs fornemste hædersbevisning, Segelcke-medaljen. Den var da blevet uddelt blot 16 gange siden 1901.